《横山堂三章 其二》
宋代·葛立方

阳羡之水兮湍流喧豗，砅崖转石兮万壑殷雷。濑浅浅兮忽如石，畦碧绣兮溪罨画。

横山老人兮乐天无忧，聊临睨兮夷犹。揽芳茝兮大薄，搴杜若兮汀洲。

摹写兮宝唾传，悲壮兮又双琐。沐发兮何必咸池，濯吾缨兮水之湄。

乘月兮何必牛渚，系吾舟兮水之浦。吾之舟兮万斛有馀，凌阳侯兮狎灵胥。

百尺揭兮帆席举，撇旋捎濆兮无险阻。傅说骑箕兮不可攀，留此舟兮横山。

作者简介：葛立方(？～1164), 南宋诗论家、词人。字常之，自号懒真子。丹阳(今属江苏）人，后定居湖州吴兴（今浙江湖州）。